În săptămâna 8 – 12 aprilie 2024, un grup de patru profesori de la Colegiul „Spiru Haret“ Ploiești a participat la mobilitatea de tip Curs structurat, în cadrul proiectului Erasmus + Acțiunea Cheie 1 – Domeniul Educație școlară, având numărul de referință 2023-1-RO01-KA121-SCH-000122077.
Un text redactat de Prof. Vasilică-Dinu Cristina, Colegiul Spiru Haret Ploiești
Alături de alți colegi, români, italieni și greci, ne-am bucurat atât de împărtășirea experiențelor profesionale pe tema cursului „Designing Inclusive Learning Environments“, cât și de schimburile culturale, care ne-au consolidat sentimentul apartenenței la spațiul european.
Primiți cu ospitalitatea orientală proverbială și îndrumați de către formatorul cursului, am găsit cu toții un excelent suport teoretic și practic pentru demersurile noastre pedagogice la clasă. Cu alte cuvinte, am trecut de la etapa empirică a transmiterii către elevi a valorilor cultivate de o societate democratică (incluziune și diversitate, toleranță, mediu prietenos, tradiție și tehnologie în serviciul educației), la una sistematică, organizată în funcție de concepte clar definite.
Astfel, am învățat că un mediu de învățare incluziv se construiește pornind de la premisa că fiecare copil care intră în școala noastră are cerințe educaționale speciale, în condițiile unei societăți din ce în ce mai atomizate; nevoile unui om în formare sunt aceleași dintotdeauna – afectivitate, respect, siguranță, comunicare – , dar elevii care nu găsesc în familie toate aceste împliniri le caută la școală. Școala incluzivă înseamnă școala prietenoasă pentru toți, aceea care suplinește cu succes eventualele lipsuri.
Cursanții Erasmus au fost puși la curent în legătură cu prospecțiunile educației în lume: dacă elevii de azi vor avea cel puțin 4 joburi și 7 specializări, școala e chemată să pregătească elevul pentru acest viitor „mișcător“, să dovedească ea însăși flexibilitate.
În această lumină, educația STEAM (cu variantele ei: STEM/STREAM) ar avea beneficii în pregătirea pentru viață a elevilor, le-ar pune în valoare creativitatea, capacitatea de a colabora cu semenii, le-ar mări abilitatea de a rezolva probleme și le-ar întări încrederea în forțele proprii.
Alături de educația STEAM, metodele formale și nonformale de educație prezentate și aplicate la curs – dramatizări, joc de rol, apelul la aplicații digitale – , colaborarea constantă cu părinții, includerea copiilor în proiectele ERASMUS – constituie o bună soluție pentru toate provocările lumii actuale.
Consider că sunt în asentimentul colegilor mei când afirm că a fost o săptămână a prieteniei fondate pe o curtoazie profesională, o săptămână a impresiilor intense, a unui exercițiu de admirație din care am ieșit îmbogățiți.
Am sosit la Istanbul la sfârșitul Ramadanului și am plecat în plin Bairam, după o baie de mulțime în orașul istoric, luând cu noi convingerea d-nei formator Cojocaru Mihaela: „elevii care pot învăța bine împreună azi, mâine vor trăi bine împreună“, după modelul adulților.